Sport er godt for kommunens image, derfor støtter Frederikshavn Kommune eliteklubber med en pæn portion penge. - Vi er så meget sport i Frederikshavn Kommune, og det er godt for vores image, når vi klarer os fint i ishockey, floorball, badminton og andre sportsgrene, hvor vi er med fremme på landsplan, siger borgmester Birgit S. Hansen i en kommentar til, at politikerne i Økonomiudvalget i går indgik sponsoraftaler for 660.000 kroner med sportsklubber, som markerer sig på landsplan. Det skriver Kanal Frederikshavn. Politikerne fulgte indstillingerne fra kommunaldirektør Mikael Jentsch, og de lå på samme niveau som sidste år. Det betyder, at Frederikshavn Kommune indgår aftaler med følgende klubber: Frederikshavn White Hawks (Metal Ligaen): 200.000 kroner Vendsyssel Elite Badminton (Badmintonligaen): 175.000 kroner Vendsyssel Håndbold (1. division, damer): 75.000 kroner FfI Håndbold (1. division, herrer): 75.000 kroner Frederikshavn Blackhawks (Ligaen, damer og herrer): 75.000 kroner Frederikshavn Golf Klub: 15.000 kroner Frederikshavn Skøjteforening: 15.000 kroner Frederikshavn Ishockey Klub: 15.000 kroner Springteam Sæby: 15.000 kroner Derudover havde Frederikshavn Blackhawks søgt om et tilskud på 28.250 kroner til afvikling af EuroFloorball Challenge for europæiske mesterhold i Arena Nord. Ansøgningen blev dog trukket tilbage, da turneringen i stedet afvikles i Madrid.

Opsummering:
Økonomiudvalget i Frederikshavn Kommune indgår sponsoraftaler for 660.000 kroner med sportsklubber, som markerer sig på landsplan.